Diari Oficial de la Generalitat Valenciana


Sumari del DOGV 3841, del 21-09-2000 (2000/7407)

RESOLUCIÓ de 3 d'agost de 2000, del conseller d'Obres Públiques, Urbanisme i Transports, per la qual s'aprova definitivament la modificació relativa a la zona verda, integrant de la modificació número 3 de les Normes Subsidiàries de Real de Montroi.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3841

Data del DOGV
:   21-09-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/7407


Data del document
:   03-08-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Montroi
    * pla d'urbanisme

RESOLUCIÓ de 3 d'agost de 2000, del conseller d'Obres Públiques, Urbanisme i Transports, per la qual s'aprova definitivament la modificació relativa a la zona verda, integrant de la modificació número 3 de les Normes Subsidiàries de Real de Montroi. [2000/M7407]
  
Vist l'expedient que fa referència a la modificació número 3, zona verda, de les Normes Subsidiàries de Real de Montroi (València), i de conformitat amb els següents:
  
Antecedents de fet
  
Primer. El projecte es va sotmetre juntament amb un altre punt, relatiu a la creació en sòl no urbanitzable de dos sectors residencials, i integrants els dos de la modificació número 3 de les Normes Subsidiàries, a informació pública per mitjà de l'anunci en el Diari Oficial de la Generalitat Valenciana número 3.502, de 25 de maig de 1999, i el diari Levante el Mercantil Valenciano de 20 d'abril de 1999, amb l'acord previ del ple municipal en la sessió del dia 30 de març de 1999. Després del pertinent període d'informació pública en el qual es van presentar quatre al·legacions, el mateix òrgan el va aprovar provisionalment el 3 d'agost de 1999.
  
Segon. El projecte consta de memòria i plànols.
  
Tercer. La Comissió Informativa de la Comissió Territorial d'Urbanisme, en la sessió del dia 22 d'octubre de 1999, va acordar suspendre l'aprovació definitiva del punt relatiu a la zona verda integrant de la modificació número 3 de les Normes Subsidiàries de Real de Montroi a causa de la falta de justificació del compliment de l'article 55.3 de la Llei Reguladora de l'Activitat Urbanística respecte del manteniment de la proporcionalitat de les dotacions públiques.
  
Quart. Amb data 21 de desembre de 1999, l'ajuntament tramet el document anomenat annex a la memòria de la present modificació.
  
Com a contingut d'aquest es reitera que el centre d'Ensenyament Secundari previst en la parcel·la de servei públic, per un canvi de criteri de la Conselleria de Cultura i Educació, es trasllada al municipi de Monserrat. Per això, si hi ha una disminució del grau de dotacions del municipi, és per decisió de la conselleria competent en matèria d'educació. A això s'afig l'argument consistent en el fet que l'obtenció de la zona verda en la ubicació inicialment prevista comporta un gran desemborsament per a la hisenda municipal.
  
Finalment, s'indica que el canvi de la zona verda comporta un increment de 909 m² de superfície destinada a aquesta finalitat, i encara queda una reserva de 3.920 m² del primitiu servei públic l'ús del qual, en principi, està per concretar; i per acabar conclou que la innecessarietat del sòl, economia per a les arques municipals i facilitat de gestió són els arguments que justifiquen la modificació que se sotmet a aprovació definitiva.
  
Cinqué. El municipi de Real de Montroi té Normes Subsidiàries de Planejament aprovades definitivament per la Comissió Territorial d'Urbanisme de València el dia 24 d'abril de 1996.
  
Sisé. La Comissió Informativa de la Comissió Territorial d'Urbanisme de València, en sessió celebrada el 23 de febrer de 2000, va emetre un informe relatiu al projecte que ens ocupa, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Seté. La Comissió Territorial d'Urbanisme de València, en la sessió de 28 de febrer de 2000, va adoptar l'acord d'emetre un informe favorable sobre la modificació relativa a la zona verda, integrant de la modificació número 3 de les Normes Subsidiàries de Real de Montroi i amb el dictamen previ del Consell Jurídic Consultiu de la Comunitat Valenciana, elevar al conseller d'Obres Públiques, Urbanisme i Transports l'aprovació definitiva de la zona verda integrant en la modificació número 3 de les Normes Subsidiàries de Real de Montroi.
  
Vuité. El 19 de maig de 2000, aquesta Conselleria d'Obres Públiques, Urbanisme i Transports, va emetre un informe favorable sobre el present expedient.
  
Nové. El Consell Jurídic Consultiu de la Comunitat Valenciana va emetre dictamen el 27 de juliol de 2000, en el qual es conclou que la modificació número 3 de les Normes Subsidiàries de Planejament del municipi de Real de Montroi (València), està d'acord amb la legalitat urbanística.
  
Fonaments de dret
  
Primer. La tramitació ha sigut correcta, d'acord amb el que estableix l'article 38, per remissió de l'article 55.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU). La documentació està completa, als efectes del compliment del que estableix l'article 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon. La modificació número 3 de les Normes Subsidiàries de Real de Montroi, zona verda, té el següent objecte:
  
Modificació de la ubicació d'un espai lliure, que comprén el trasllat d'una zona verda prevista en el planejament vigent i que ocupa una superfície de 2.491 m² a una altra parcel·la qualificada pel planejament municipal com a servei públic, amb una superfície total de 10.680 m², en sòl no urbanitzable, i que inclou una parcel·la de 7.320 m² de titularitat municipal, l'emplaçament de l'antic ajuntament de 160 m², i el cementeri amb una parcel·la de 3.200 m².
  
De la superfície total de 7.320 m² de la parcel·la prevista originalment per a la ubicació d'un equipament de servei públic es destinen 3.400 m² a la nova zona verda.
  
En la memòria es justifica la modificació de la zona verda que es pretén traslladar en el fet que ja estava reflectida en les Normes Subsidiàries de 30 de juny de 1981, sense que fins ara s'haja procedit a la gestió, la qual cosa resulta especialment problemàtica amb els criteris de valoració de la Llei 6/1998, de 13 d'abril, sobre el Règim del Sol i Valoracions, segons l'aprofitament que s'atribueix a la zona. Aquest fet fa completament inviable la seua execució i dóna lloc a una situació inacceptable tant per als propietaris d'aquesta parcel·la com per als habitants de la zona.
  
A part de l'estalvi en termes quantitatius, cal destacar els avantatges qualitatius que comporta aquesta modificació, perquè la parcel·la de servei públic en qüestió estava pensada per a acollir un centre d'Ensenyament Secundari. Tanmateix, per decisió supramunicipal, aquest centre s'ubicarà finalment en un poble veí, i donarà servei a totes les localitats de l'entorn, inclòs Real de Montroi. Amb aquesta decisió, la previsió d'aquest servei públic s'ha quedat completament buida de contingut, ja que el municipi està dotat de la resta d'equipaments públics.
  
Tenint en compte el que abans s'ha exposat, i atés que la parcel·la de nova ubicació ja forma part del patrimoni municipal, l'execució d'aquesta zona verda serà immediata ja que, a més de l'estalvi significatiu que comporta aquesta modificació, no es necessitarà cap tràmit d'obtenció d'aquest sòl, mentre que la realització de la zona verda en la ubicació inicial resulta en l'actualitat completament inviable.
  
La nova ubicació de la zona verda és òptima, atesa l'escassa extensió del sòl urbà i atesa la seua proximitat al sector SAU-1 (residencial de mitjana densitat), el desenvolupament del qual està previst en breu, amb la qual cosa la zona verda passarà a ocupar una posició de fàcil accessibilitat respecte al nou creixement urbà previst.
  
La nova qualificació dels terrenys on s'ubicava inicialment la zona verda en qïestió, com a zona d'eixample, amb un màxim de 4 plantes, respon al criteri d'homogeneïtzació amb la tipologia de l'edificació del seu entorn.
  
Finalment, atés que el trasllat de la zona verda comporta un increment en la superfície de 909 m², es dedueix que queda assegurat l'estàndard de zones verdes de 5,94 m²/hab establit en les Normes Subsidiàries vigents, amb la qual cosa es compleix el que disposa l'article 55.3 de la LRAU respecte del manteniment de la proporció i qualitat de les dotacions públiques exigible a qualsevol modificació que comporte increment de l'aprofitament lucratiu privat.
  
Tercer. La modificació comporta una diferent qualificació o ús urbanístic de zones verdes anteriorment previstes, per la qual cosa es necessari un informe previ del Consell Superior d'Urbanisme ?substituït per un informe del conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme, en aplicació de la disposició transitòria novena de la Llei Reguladora de l'Activitat Urbanística-, de conformitat amb el que estableix l'article 55.4 de l'esmentada llei.
  
D'altra banda, i atés que la modificació té per objecte una diferent zonificació o ús urbanístic de zones verdes previstes en el pla, és preceptiu posteriorment el dictamen del Consell Jurídic Consultiu de la Comunitat Valenciana, segons el que disposa l'article 10.8.e de la Llei 10/1994, de 19 de desembre, de la Generalitat Valenciana, de Creació del Consell Jurídic Consultiu de la Comunitat Valenciana.
  
Respecte a la competència per a l'aprovació de l'expedient, el conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39 de la LRAU, en relació amb l'article 6.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i la resta de general i pertinent aplicació, d'acord amb el Consell Jurídic Consultiu de la Comunitat Valenciana, resolc:
  
Aprovar definitivament la modificació relativa a la zona verda, integrant de la modificació número 3 de les Normes Subsidiàries de Real de Montroi.
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra aquesta resolució, que exhaureix la via administrativa, es podrà interposar un recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que estableixen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga interposar qualsevol altre recurs que es considere oportú.